Onwettige besetters in Centurion verwyderDie besetters is vandeesweek verwyder. (Foto: City of Tshwane/Facebook) ŉ Groep onwettige besetters is vandeesweek op ŉ stuk grond naby SuperSport-park in Centurion verjaag nadat die Stad Tshwane ingegryp het om die eienaar van die grond te help. Die stuk grond, wat in private besit is, is reeds geruime tyd gelede beset en deur ŉ groep individue gebruik as ŉ sentrale punt om informeel afval te herwin. Randall Williams, burgemeester van die Tshwane-metro, sê ŉ uitsettingsbevel is aan die besetters oorhandig, waarna hulle van die grond verwyder is. “Die eienaar van die grond het onderneem om dadelik ŉ deeglike skoonmaakproses, insluitend die verwydering van enige afval, van stapel te stuur om te verseker dat die gebied weer tot sy natuurlike toestand herstel word,” sê hy. “Dit is voorts ook die plig van die eienaar om te verseker dat sy eiendom teen toekomstige besetters beskerm is.” Volgens die Stad sal die skoonmaak van hierdie gebied veral die omstandighede van naburige gemeenskappe verbeter en verhoed dat die Hennopsrivier verder besoedel word. (Foto: City of Tshwane/Facebook) “Die Stad verdra nie onwettige besettings soos dié nie, en sal voortgaan om die uitvoer van uitsettingsbevele teen individue wat onwettig ŉ stuk grond beset, te ondersteun,” sê Williams. “Die Stad Tshwane sal tot die beste van sy vermoë voortgaan om vakante grondgebiede te monitor om enige onwettige besettings te verhoed en te beveg.” Onwettige grondbesettings het egter ŉ groot probleem in Tshwane geword met voorbeelde van grondgrype in onder meer Wolwespruit in die ooste van die stad en langs die R21 naby Elephantweg. Die burgerregtegroep AfriForum het vroeër gesê dat sy klagtes oor onwettige grondbesettings in Tshwane op dowe ore val. Williams het tydens sy herverkiesingsveldtog onderneem om ŉ taakspan te stig wat die regte van wettige inwoners in die stad sal beskerm teen onwettige besetters. Inwoners wag egter nog om die sukses van dié taakspan te sien. Verskeie munisipaliteite landwyd gaan ook gebuk onder onwettige grondgrype. Meer onlangs het onwettige besetters hul huise op ŉ begraafplaas in Pietermaritzburg gebou, terwyl Kaapstad steeds swoeg en sweet om besetters in die Stad te verwyder, berig News24.